## El CECOPI aborda un pla per a la retirada, el trasllat i la gestió de residus perillosos derivats de la DANA

*** Este pla retirarà dels carrers residus com pintures, olis, solucions àcides, alcalines o plaguicides
* S’obri al trànsit el pont de la CV-50 que connecta Cheste amb l’A3**

La directora general de Prevenció d’Incendis, Rosa Tourís, ha informat de les qüestions que s’han abordat en la reunió del CECOPI, en la qual han participat el conseller d’Emergències i Interior, Juan Carlos Valderrama, i la delegada del Govern, Pilar Bernabé.

La directora general ha informat dels diferents assumptes abordats en esta nova reunió del CECOPI i ha explicat que, entre altres qüestions, s’ha traslladat la posada en marxa de “la contractació del servici d’arreplega, transport i gestió final dels residus perillosos que en estos moments es troben en les vies i els espais públics”.

Tal com ha detallat Tourís, s’ha traslladat al CECOPI “la necessitat de retirar, dins dels diferents tipus de residus que s’han generat després de la DANA, la falta de gestió dels quals pot generar conseqüències des del punt de vista ambiental i per a la salut de les persones, com poden ser pintures, olis, solucions àcides, alcalines o plaguicides”.

Es tracta d’una necessitat detectada per part del Servici de Protecció de la Naturalesa de la Guàrdia Civil, confirmada per la Conselleria de Medi Ambient, que ha impulsat este contracte per a “gestionar, com més prompte millor, els residus perillosos”.

D’altra banda, també s’ha valorat l’evolució dels diferents treballs que es duen a terme dins de l’emergència. En l’àmbit de les infraestructures, Tourís ha destacat que “este dijous, a les 12:30 hores, s’ha habilitat el pont d’accés a Cheste de la carretera CV-50”.

Respecte als treballs de desobstrucció de clavegueram, este dijous estan desplegats sobre el terreny 156 camions d’extracció de llots. També s’ha informat el CECOPI que avança a bon ritme el pla de retirada de vehicles, tal com ha detallat Tourís.

**Busca de víctimes i apuntalaments en immobles**

Quant a la busca i el rescat de víctimes, la directora general ha afirmat que seguixen els treballs abordats pel grup especial integrat pels diferents cossos i que continuen actuant centrant-se en els expedients que es mantenen oberts.

D’altra banda, l’operatiu ha realitzat ja 144 apuntalaments d’edificis, una fase quasi completada.

Fecha: 28/11/2024